Source: https://domov.sme.sk/c/4357373/lucenec-vyplati-popalenemu-dievcatku-odskodne.html
Timestamp: 2017-07-21 14:48:40+00:00
Document Index: 1331442

Matched Legal Cases: ['súd ', 'súd ', 'súd ', 'súd ', 'súd ', 'súd ']

Lučenec vyplatí popálenému dievčatku odškodné - domov.sme.sk
Zobraziť všetky sekcie Lučenec vyplatí popálenému dievčatku odškodné
Poslanci mestského zastupiteľstva v Lučenci odobrili na svojom ostatnom zasadaní vyplatenie 117.327 eur (3,54 milióna Sk) rodičom ... 20. mar 2009 o 9:40 TASR
Písmo:A-|A+130LUČENEC. Poslanci mestského zastupiteľstva v Lučenci odobrili na svojom ostatnom zasadaní vyplatenie 117.327 eur (3,54 milióna Sk) rodičom maloletej Dominiky Adámekovej, ktorá ešte v roku 2004 ako žiačka mestskej materskej škôlky utrpela počas karnevalu ťažké popáleniny rúk a tváre. Sumu vyplatí mesto na základe nedávneho rozhodnutia okresného súdu a to z rezervného fondu mesta. Podľa primátora Milana Marka samospráva sa už viac nechce súdiť s rodičmi dievčaťa. "Dohodli sme sa, že vyplatíme stanovenú sumu a rodičia, ako aj radnica stiahnu zo súdu svoje odvolania," uviedol pre TASR Marko. Mesto zároveň zaplatí aj súdne trovy, vo výške približne 16.000 eur (482.000 Sk). Lučenecký súd rozhodol vo veciach náhrady škody z titulov ublíženia na zdraví a bolestného. Ako náhradu škody z titulu sťaženia spoločenského uplatnenia má mesto Lučenec zaplatiť 65.634,34 eur (1,98 milióna Sk) a ako náhradu škody za bolestné 51 692,89 eur (1,56 milióna Sk).
V roku 2004 sa vtedy päťročná Dominika popálila v škôlke počas karnevalu. Od jednej zo sviečok, ktoré dali učiteľky na stôl sa jej chytila papierová maska, ktorú mala na tvári. Kým učiteľky prišli na pomoc, dievča utrpelo popáleniny tretieho stupňa. Rodičia dievča dlhodobo liečili a zranenia si následne vyžiadali aj niekoľko operácií, čo značne zasiahlo do ich rodinného rozpočtu. Rodina podala v roku 2005 žalobu na Mesto Lučenec, ako na zriaďovateľa školy a to o náhradu bolestného pre sťaženie spoločenského uplatnenia dieťaťa. Požadovanú sumu na základe posudkov vyčíslili na viac ako 232.000 eur (7 miliónov Sk) a neskôr až na viac ako 300.000 eur (9 miliónov Sk). Mesto sa však za toto nešťastie necítilo byť zodpovedné a s rodičmi popáleného dieťaťa sa súdilo. Okresný súd v Lučenci po prvý krát rozhodol v prospech Dominiky. Mesto sa ale odvolalo, po čom krajský súd zrušil rozhodnutie najnižšieho súdu. Po odvolaní rodičov zase Najvyšší súd SR zrušil rozhodnutie krajského súdu a vec sa tak opäť dostala na prvostupňový súd. Okresný súd ale rozhodol, že za zranenie je zodpovedné mesto Lučenec ako zriaďovateľ školy.
Dve učiteľky, ktoré v čase nešťastia mali dozerať na deti súd medzičasom v trestnom konaní odsúdil na podmienečné tresty. Nechajte si posielať ranný prehľad najdôležitejších správ e-mailom